CELEX: 52021PC0495
Language: da
Date: 2021-08-27
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, med hensyn til forlængelsen af den frist, jf. artikel 540, stk. 3, i handels- og samarbejdsaftalen mellem EU og Det Forenede Kongerige (Prüm), inden for hvilken der kan udveksles DNA-profiler og fingeraftryk med Det Forenede Kongerige

EUROPA-KOMMISSIONEN
            Bruxelles, den 27.8.2021
            COM(2021) 495 final
            2021/0280(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, med hensyn til forlængelsen af den frist, jf. artikel 540, stk. 3, i handels- og samarbejdsaftalen mellem EU og Det Forenede Kongerige (Prüm), inden for hvilken der kan udveksles DNA-profiler og fingeraftryk med Det Forenede Kongerige
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde i forbindelse med artikel 540, stk. 3, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (herefter "handels- og samarbejdsaftalen").
            
            
               Handels- og samarbejdsaftalen giver mulighed for gensidigt samarbejde mellem medlemsstaternes kompetente retshåndhævende myndigheder på den ene side og Det Forenede Kongerige på den anden side om automatisk sammenligning af DNA-profiler, fingeraftryksoplysninger og oplysninger fra køretøjsregistre. For at Det Forenede Kongerige kan udnytte disse muligheder, skal det først træffe de nødvendige gennemførelsesforanstaltninger og gennemgå en evaluering. 
            
            
               Allerede inden indgåelsen af handels- og samarbejdsaftalen samarbejdede Det Forenede Kongerige og medlemsstaterne om automatisk sammenligning af DNA-profiler, fingeraftryk og levering af personoplysninger efter en overensstemmelse. For at undgå en afbrydelse af det igangværende samarbejde kan medlemsstaterne, indtil resultatet af de evalueringer, der kræves i henhold til handels- og samarbejdsaftalen, foreligger, i henhold til omhandlede aftale levere sådanne data til Det Forenede Kongerige inden den 30. september 2021. Specialudvalget om Retshåndhævelse og Retligt Samarbejde kan forlænge denne overgangsperiode én gang med højst ni måneder, dvs. indtil den 30. juni 2022. 
            
            
               2.Baggrund for forslaget
            
            
               2.1.Handels- og samarbejdsaftalen mellem EU og Det Forenede Kongerige 
            
            
               Denne handels- og samarbejdsaftale danner grundlag for brede forbindelser mellem EU og Det Forenede Kongerige inden for et område med velstand og godt naboskab, der er kendetegnet ved tætte og fredelige forbindelser baseret på samarbejde og respekt for parternes autonomi og suverænitet. Ved handels- og samarbejdsaftalen, der trådte i kraft den 1. maj 2021, nedsattes der bl.a. et specialudvalg om retshåndhævelse og retligt samarbejde 
            
            
               2.2.Specialudvalget om Retshåndhævelse og Retligt Samarbejde   
            
            
               Specialudvalget om Retshåndhævelse og Retligt Samarbejde nedsættes for at behandle spørgsmål, der er omfattet af handels- og samarbejdsaftalens tredje del om "Retshåndhævelse og retligt samarbejde i straffesager". Ved handels- og samarbejdsaftalen nedsættes der flere specialudvalg. 
            
            
               Specialudvalgene tillægges beføjelse til for så vidt angår spørgsmål i tilknytning til deres kompetenceområde bl.a. at overvåge og evaluere gennemførelsen af handels- og samarbejdsaftalen og sikre, at denne fungerer korrekt, samt til at bistå det overordnede Partnerskabsråd i udførelsen af dets opgaver og vedtage afgørelser, herunder ændringer, og henstillinger vedrørende alle spørgsmål, hvis nævnte aftale eller eventuelle supplerende aftaler indeholder bestemmelser herom.  
            
            
               2.3.Den retsakt, der skal vedtages af Specialudvalget om Retshåndhævelse og Retligt Samarbejde
            
            
               I henhold til artikel 540, stk. 3, i handels- og samarbejdsaftalen kan Specialudvalget om Retshåndhævelse og Retligt Samarbejde forlænge den frist, inden for hvilken medlemsstaterne kan sammenligne oplysninger som omhandlet i artikel 530, 531 og 534 og, i tilfælde af overensstemmelse, levere yderligere tilgængelige personoplysninger i henhold til national lovgivning, herunder reglerne om retshjælp, som omhandlet i handels- og samarbejdsaftalens artikel 536. Denne periode udløber den 30. september 2021, medmindre Specialudvalget om Retshåndhævelse og Retligt Samarbejde beslutter at forlænge den med højst ni måneder. 
            
            
               Den afgørelse, som Specialudvalget om Retshåndhævelse og Retligt Samarbejde træffer om forlængelse af ovennævnte frist, kan antage enhver form. Formændenes afgørelser træffes efter fælles overenskomst (se artikel 1, stk. 2, i bilag 1 til handels- og samarbejdsaftalen). Afgørelsen kan træffes når som helst, men for at undgå afbrydelser af samarbejdet skal den træffes inden den 1. oktober 2021. 
            
            
               3.Den holdning, der skal indtages på Unionens vegne
            
            
               3.1.Baggrund
            
            
               Handels- og samarbejdsaftalen giver mulighed for gensidigt samarbejde mellem medlemsstaternes kompetente retshåndhævende myndigheder på den ene side og Det Forenede Kongerige på den anden side om automatisk sammenligning af DNA-profiler, fingeraftryksoplysninger og oplysninger fra køretøjsregistre. For at Det Forenede Kongerige kan udnytte disse muligheder, skal det først træffe de nødvendige gennemførelsesforanstaltninger og gennemgå en evaluering. 
            
            
               På grundlag af en samlet evalueringsrapport om evalueringsbesøget og eventuelt en forsøgsfase fastsætter Unionen den eller de datoer, fra hvilken/hvilke medlemsstaterne kan videregive sådanne oplysninger til Det Forenede Kongerige.  
            
            
               I henhold til handels- og samarbejdsaftalen skal Det Forenede Kongerige også gennemgå en evaluering vedrørende den automatiske overførsel af sådanne DNA- og fingeraftryksoplysninger, for hvilke forbindelserne med Det Forenede Kongerige allerede var etableret i henhold til Unionens Prümramme
                  1
               . 
            
         
         
            
               I henhold til handels- og samarbejdsaftalens artikel 540, stk. 2, fastsætter Unionen den eller de datoer, fra hvilken eller hvilke medlemsstaterne kan videregive personoplysninger til Det Forenede Kongerige i henhold til handels- og samarbejdsaftalen, på grundlag af en samlet evalueringsrapport om evalueringsbesøget og eventuelt forsøgsfasen.
            
            
               For at undgå en afbrydelse af det igangværende samarbejde om DNA- og fingeraftryksoplysninger kan medlemsstaterne, indtil resultatet af disse evalueringer og afgørelsen foreligger, jf. handels- og samarbejdsaftalens artikel 540, stk. 2, i henhold til omhandlede aftale levere data til Det Forenede Kongerige inden den 30. september 2021. Specialudvalget om Retshåndhævelse og Retligt Samarbejde kan forlænge denne overgangsperiode én gang med højst ni måneder, dvs. til den 30. juni 2022.
            
            
               3.2.Behovet for en rådsafgørelse 
            
            
               Evalueringen af Det Forenede Kongerige i henhold til handels- og samarbejdsaftalen er i en meget tidlig fase. Tidligere evalueringer, der har været gennemført i henhold til EU's Prümramme, har taget mindst seks måneder. Efterfølgende er der behov for yderligere tid, for at Rådet kan behandle evalueringsrapporten og formelt beslutte, at sådanne data kan udveksles. Det er derfor højst usandsynligt, at ovennævnte proces vil være afsluttet ved udgangen af september 2021. Det betyder, at der er en betydelig risiko for afbrydelse af samarbejdet om DNA- og fingeraftryksoplysninger fra den 1. oktober 2021. Dette vil indebære konkrete risici for Unionens indre sikkerhed. Da Specialudvalget om Retshåndhævelse og Retligt Samarbejde kun kan forlænge overgangsperioden én gang, foreslås det at gøre dette med den maksimale periode på ni måneder, dvs. indtil den 30. juni 2022.
            
            
               Samtidig skal det tages i betragtning, at Unionen allerede har evalueret Det Forenede Kongerige for så vidt angår udvekslingen af DNA-profiler og fingeraftryksoplysninger i henhold til Prümrammen. Kommissionen er ikke bekendt med, at Det Forenede Kongerige efter disse evalueringer skulle have truffet nogen lovgivningsmæssige eller reguleringsmæssige foranstaltninger, som kunne påvirke resultatet af den igangværende evaluering i henhold til handels- og samarbejdsaftalen. Med andre ord antager Kommissionen umiddelbart, at Det Forenede Kongerige stadig anvender de samme procedurer og betingelser, som det gjorde, da det blev evalueret i 2018 (for så vidt angår DNA-profiler) og 2019 (for så vidt angår fingeraftryksoplysninger) i henhold til EU's Prümramme.
            
            
               Under disse omstændigheder bør den holdning, der skal indtages på Unionens vegne i Specialudvalget om Retshåndhævelse og Retligt Samarbejde, derfor fastlægges med hensyn til den mulige forlængelse, jf. handels- og samarbejdsaftalens artikel 540, stk. 3, af den frist, inden for hvilken medlemsstaterne kan udveksle oplysninger som omhandlet i artikel 530, 531 og 534 og, i tilfælde af overensstemmelse, levere yderligere tilgængelige personoplysninger i henhold til national lovgivning, herunder reglerne om retshjælp, som omhandlet i handels- og samarbejdsaftalens artikel 536.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  2
               .
            
            
               4.1.2.Princippernes anvendelse på det foreliggende tilfælde
            
            
               Specialudvalget om Retshåndhævelse og Retligt Samarbejde er et organ, der er nedsat ved en aftale, nemlig handels- og samarbejdsaftalen. 
            
            
               I henhold til handels- og samarbejdsaftalens artikel 540, stk. 3, kan Specialudvalget om Retshåndhævelse og Retligt Samarbejde forlænge den frist, inden for hvilken medlemsstaterne kan udveksle oplysninger som omhandlet i artikel 530, 531 og 534 og, i tilfælde af overensstemmelse, levere yderligere tilgængelige personoplysninger som omhandlet i handels- og samarbejdsaftalens artikel 536. Dermed falder vedtagelsen af Unionens holdning vedrørende sådanne afgørelser under anvendelsesområdet for artikel 218, stk. 9, i TEUF.  
            
            
               Retsvirkningerne af forlængelsen gælder fuldt ud for Unionen som part i handels- og samarbejdsaftalen. Det medfører, at Unionen i henhold til artikel 3, stk. 2, i TEUF har enekompetence på området.
            
            
               Afgørelsen om en forlængelse af den frist, der er omhandlet i handels- og samarbejdsaftalens artikel 540, stk. 3, supplerer eller ændrer ikke rammen for handels- og samarbejdsaftalen. 
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
         
         
            
               Hvis den påtænkte retsakt samtidigt har flere formål eller elementer, der er uadskilleligt forbundne, uden at det ene er sekundært i forhold til det andet, skal det materielle retsgrundlag for en afgørelse, der vedtages i henhold til artikel 218, stk. 9, i TEUF, undtagelsesvis omfatte de dertil svarende forskellige retsgrundlag.
            
            
               4.2.2.Princippernes anvendelse på det foreliggende tilfælde
            
            
               Forlængelsen af den frist, der er omhandlet i handels- og samarbejdsaftalens artikel 540, stk. 3, har en række formål og består af en række elementer inden for politisamarbejde. 
            
            
               Det materielle retsgrundlag for den foreslåede afgørelse omfatter derfor følgende bestemmelser: artikel 87, stk. 2, litra a), i TEUF. 
            
            
               4.3.Konklusion
            
            
               Retsgrundlaget for den foreslåede afgørelse bør være artikel 87, stk. 2, litra a), sammenholdt med artikel 218, stk. 9, i TEUF.
            
            
               2021/0280 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Specialudvalget om Retshåndhævelse og Retligt Samarbejde, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, med hensyn til forlængelsen af den frist, jf. artikel 540, stk. 3, i handels- og samarbejdsaftalen mellem EU og Det Forenede Kongerige (Prüm), inden for hvilken der kan udveksles DNA-profiler og fingeraftryk med Det Forenede Kongerige
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 87, stk. 2, litra a), sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (herefter "handels- og samarbejdsaftalen")
                  3
                indeholder bestemmelser om gensidigt samarbejde mellem medlemsstaternes kompetente retshåndhævende myndigheder på den ene side og Det Forenede Kongerige på den anden side om automatisk sammenligning af DNA-profiler, fingeraftryksoplysninger og oplysninger fra køretøjsregistre. Som en forudsætning for et sådant samarbejde skal Det Forenede Kongerige først træffe de nødvendige gennemførelsesforanstaltninger og gennemgå en evaluering, som forestås af Unionen. 
            
            
               (2)På grundlag af en samlet evalueringsrapport om evalueringsbesøget og eventuelt en forsøgsfase skal Unionen fastsætte den eller de datoer, fra hvilken/hvilke medlemsstaterne kan videregive sådanne oplysninger til Det Forenede Kongerige i henhold til handels- og samarbejdsaftalen.  
            
            
               (3)Det Forenede Kongerige skal også gennemgå en evaluering vedrørende søgning og sammenligning af DNA-profiler og fingeraftryksoplysninger, for hvilke forbindelserne med Det Forenede Kongerige allerede var etableret i henhold til Unionens Prümramme
                  4
               .
            
            
               (4)I henhold til handels- og samarbejdsaftalens artikel 540, stk. 2, fastsætter Unionen den eller de datoer, fra hvilken eller hvilke medlemsstaterne kan videregive personoplysninger til Det Forenede Kongerige, på grundlag af en samlet evalueringsrapport om evalueringsbesøget og eventuelt forsøgsfasen.
            
            
               (5)For at undgå en afbrydelse af det igangværende samarbejde om DNA-profiler og fingeraftryksoplysninger kan medlemsstaterne, indtil resultatet af evalueringen og afgørelsen foreligger, jf. handels- og samarbejdsaftalens artikel 540, stk. 2, i henhold til omhandlede aftales artikel 540, stk. 3, levere sådanne data til Det Forenede Kongerige inden den 30. september 2021. 
            
            
               (6)I henhold til handels- og samarbejdsaftalens artikel 540, stk. 3, tillægges Specialudvalget om Retshåndhævelse og Retligt Samarbejde beføjelse til at forlænge denne frist én gang med højst ni måneder, dvs. indtil den 30. juni 2022.
            
         
         
            
               (7)Den proces, der er omhandlet i betragtning 3-6, vil sandsynligvis ikke være afsluttet inden den 30. september 2021. Derfor er der en betydelig risiko for afbrydelse af samarbejdet om DNA-profiler og fingeraftryksoplysninger fra den 1. oktober 2021. Dette vil indebære konkrete risici for Unionens indre sikkerhed. 
            
            
               (8)Samtidig har Unionen allerede evalueret Det Forenede Kongerige for så vidt angår udvekslingen af DNA-profiler og fingeraftryksoplysninger inden for Unionens Prümramme, da Det Forenede Kongerige stadig var en medlemsstat. Unionen er ikke bekendt med, at Det Forenede Kongerige efter disse evalueringer skulle have truffet nogen lovgivningsmæssige eller reguleringsmæssige foranstaltninger, som kunne påvirke resultatet af den igangværende evaluering i henhold til handels- og samarbejdsaftalen. 
            
            
               (9)Under disse omstændigheder bør den holdning, der skal indtages på Unionens vegne i Specialudvalget om Retshåndhævelse og Retligt Samarbejde, fastlægges, således at Unionen tilslutter sig en forlængelse indtil den 30. juni 2022 af den frist, inden for hvilken medlemsstaterne kan udveksle oplysninger som omhandlet i artikel 530, 531 og 534 og, i tilfælde af overensstemmelse, levere yderligere tilgængelige personoplysninger som omhandlet i handels- og samarbejdsaftalens artikel 536, fastlægges — 
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Specialudvalget om Retshåndhævelse og Retligt Samarbejde i forbindelse med handels- og samarbejdsaftalens artikel 540, stk. 3, skal være, at Unionen tilslutter sig en forlængelse indtil den 30. juni 2022 af den frist, inden for hvilken medlemsstaterne kan udveksle oplysninger som omhandlet i artikel 530, 531 og 534 og levere yderligere tilgængelige personoplysninger som omhandlet i handels- og samarbejdsaftalens artikel 536.
            
            
               Artikel 2 
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 1), og Rådets afgørelse 2008/616/RIA om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).
               
               
                  
                     (2)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (3)
                  
                        EUT L 149 af 30.4.2021, s. 10.
               
               
                  
                     (4)
                  
                        Rådets afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 1), og Rådets afgørelse 2008/616/RIA om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).